
BOSANSKO-PODRINJSKI KANTON GORAŽDE

KANTONALNI SUD U GORAŽDU
Broj: 45 0 Rs 048345 26 Rsž 2
Goražde, 01.09.2026. godine

Kantonalni sud u Goraždu, u vijeću sastavljenom od sudija Bjelović Milijane, predsjednice vijeća, Bičo Edina i Đajić Tanje, članova vijeća, u pravnoj stvari tužioca M. S. iz Goražda, zastupanog po punomoćnici Mandić Nadi, advokatici iz Istočnog Sarajeva, protiv tužene Javne ustanove za predškolski odgoj i obrazovanje Goražde, ul. Maršala Tita 6, Goražde, zastupane po punomoćniku Borovac Omeru, advokatu iz Goražda, radi mobinga i diskriminacije i naknade nematerijalne štete, vrijednost spora 3.500,00 KM, rješavajući o žalbi tužene izjavljenoj na presudu Općinskog suda u Goraždu broj: 45 0 Rs  048345 25 Rs 2, od 15.05.2026. godine, u sjednici vijeća održanoj dana 01.09.2026. godine, donio je 

P R E S U D A 

Žalba tužene se odbija i potvrđuje presuda Općinskog suda u Goraždu broj: 45 0 Rs  048345 25 Rs 2, od 15.05.2026. godine. 
Odbija se zahtjev tužene za naknadu troškova žalbenog postupka. 
Obrazloženje

Prvostepenom presudom, stavom prvim izreke, utvrđeno je povlačenje tužbenog zahtjeva kojim je traženo da se utvrdi da je direktorica tužene prema tužiocu sistematski provodila psihičko zlostavljanje i ponižavanje s ciljem ugrožavanja njegovog ugleda, časti, dostojanstva i integriteta te degradacije njegovih radnih uvjeta i profesionalnog statusa u smislu člana 9. Stav 5. Zakona o radu FBiH, nalaganjem obavljanja poslova van okvira radnog mjesta tužioca, bez osiguranih zakonom propisanih uslova za obavljanje tih poslova i bez pisanog ovlaštenja u dužem vremenskom periodu od marta 2024.godine do danas. 

Stavom drugim izreke poništeni su akti tužene JU za predškolski odgoj i obrazovanje Goražde i to Odluka direktora o preraspodjeli radnog vremena domarima raspoređenim u Plavom cvijetu broj: 01-30-1-417/2024 od 23.09.2024. godine, Odgovor na prigovor Upravnog odbora tužene broj: 01-04-1-493/24 od 31.10.2024. godine i Odgovor - dostavlja se, broj 01-04-497/24 od 01.11.2024 godine kao nezakoniti i naloženo tuženoj da tužioca M. S. rasporedi da obavlja samo posłove i radne zadatke prema zaključenom Ugovoru o radu na neodređeno vrijeme broj: 01-30-1-559/23 od 29.12.2023. godine a sve ovo u roku od 15 dana pod prijetnjom prinudnog izvršenja. 

Utvrđeno je da je tužena povrijedila pravo tužiocu na jednako pravo na rad na način da je direktorica tužene nalagala bez donošenja ikakvog formalnog akta o tome, da obavlja poslove u parku Plavi cvijet, koji nisu obuhvaćeni Ugovorom o radu zaključenim na neodređeno vrijeme  broj: 01-30-1-559/23 od 29.12.2023. godine i da je zbog toga vršila preraspodjelu radnog vremena domarima raspoređenim u Plavi cvijet, čime je nejednako postupala prema tužiocu u odnosu na domare iz druga dva objekta koji imaju zaključene istovjetne ugovore kao tužilac, da je tužiocu odredila rad u sedmici 6 dana bez slobodnih dana u vrijeme vikenda, a da domari koji imaju istovjetan ugovor o radu s istim obavezama i pravima rade od ponedjeljka do petka i imaju slobodan vikend;
Naloženo je tuženoj da hitno preduzme mjere i radnje s ciljem da prestane s daljim psihičkim zlostavljanjem i ponižavanjem s ciljem ugroževanja njegovog ugleda, časti i dostojanstva i integriteta, kršenjem prava tužioca iz radnog odnosa i obezbjedi ostvarivanje prava koja su mu uskraćena, na jednak pristup poslovima i radnim zadacima u JU predškolska ustanova za odgoj i obrazovanje kao i domarima u druga dva objekta tužene, koji se odnose na naloge za obavljanje poslova u parku Plavi cvijet koji su van okvira radnog mjesta tužioca prema Ugovoru o radu na neodređeno vrijeme broj: 01-30-1-559/23 od 29.12.2023. godine i sa preraspodjelom radnog vremena u šestodnevnu radnu sedmicu bez slobodnih dana u vrijeme vikenda zbog obavljanja poslova u parku Plavi cvijet ili tako što će izvršiti rotiranje radnika domara u skladu sa zaključenim istovjetnim ugovorima i izvršiti ev. ravnomjernu preraspodjelu radnog vremena u roku odmah, a najkasnije 15 dana; te je naloženo tuženoj da tužiocu M. S. naknadi nematerijalnu štetu za pretrpljeni duševni bol zbog povrede ugleda i časti ljudskog dostojanstva i integriteta u iznosu od 3.500,00 KM sa zakonskom zateznom kamatom počev od dana podnošenja tužbe pa do konačne isplate u roku od 15 dana pod prijetnjom prinudnog izvršenja, te da mu naknadi troškove parničnog postupka, sa zakonskom zateznom kamatom počev od dana donošenja presude pa do konačne isplate u roku od 15 dana pod prijetnjom prinudnog izvršenja.

Stavom trećim i četvrtim obavezana je tužena da tužiocu nadoknadi troškove parničnog postupka u iznosu od 3.594,24 KM, u roku od 15 dana od dana donošenja presude, dok je u preostalom dijelu u iznosu od 850,00 KM zahtjev tužioca odbijen. 
Protiv navedene presude tužena je putem punomoćnika blagovremeno izjavila žalbu kojom istu pobija zbog povrede odredaba parničnog postupka, pogrešno i nepotpuno utvrđenog činjeničnog stanja i pogrešne primjene materijalnog prava, uz prijedlog da ovaj sud prvostepenu presudu preinači i u cijelosti odbije tužbeni zahtjev uz obavezu tužioca da tuženoj nadoknadi troškove parničnog postupka ili da presudu ukine i predmet vrati na ponovni postupak. 
Tužena u žalbi ukazuje da je prvostepeni sud počinio povredu iz člana 194. stav 4. ZPP-a jer obrezloženje presude ne sadrži sve elemente propisane zakonom, odnosno da je obrezloženje kontradiktorno činjeničnom stanju jer sud ukazuje da tužena nije dokazala da postoji park Plavi cvijet kao organizaciona jedinica tužene, a nakon toga ukazuje da je tužilac sa tuženom zaključio ugovor o radu na poslovima radnog mjesta domar u Plavom cvijetu. Ukazuje da je tužena javna ustanova, te da u skladu sa Zakonom nije dužna osnovati podružnice, zbog čega nije ni morala dokazivati činjenicu postojanja podružnice Plavi cvijet, koja ne može samostalno zaključivati Ugovore o radu. 

Ukazuje da sud nije dao odgovor na prigovor tužene o blagovremenosti tužbe, pozivajući se na odredbu iz člana 12. Zakona o radu, po kojoj lica koja traže zaštitu od diskriminacije mogu tražiti zaštitu od poslodavca u roku od 15 dana od dana saznanja za diskriminaciju, koji je dužan u roku od 15 dana odlučiti o zahtjevu zaposlenika, a koji u daljem roku od 30 dana ima pravo podnijeti tužbu sudu. Ukazuje da je odluka o preraspodjeli radnog vremena donesena 23.09.2024. godine da je tužilac zahtjev za zaštitu prava iz radnog odnosa podnio 23.10.2024. godine, odnosno nakon proteka roka od 15 dana, zbog čega smatra da je tužba neblagovremena. 

Ukazuje da je neosnovan zaključak suda da tužena nije dokazala razloge za donošenje odluke o preraspodjeli radnog vremena, odnosno da je isti rezultat nepravilne primjene materijalnog prava, ukazujući da odredbe iz člana 39. Zakona o radu, odnosno da prirode posla navedenog radnog mjesta zahtjeva preraspodjelu radnog vremena, a što je utvrđeno i izvršenim inspekcijskim nadzorom. Ukazuje da je sud propustio utvrditi da su Ugovorom o radu od 29.12.2023. godine, ugovorena i druga pitanja koja proističu iz radnog odnosa, ukazujući na odredbe iz člana 36. stav 4. Zakona o radu kojim je propisana mogućnost preraspodjele radnog vremena i nije utvrđeno da su dani vikenda neradni dani. 

Ukazuje da je ugovorom o radu koji je zaključio tužilac propisnao da će obavljati poslove domara u Parku Plavi cvijet, a da je Pravilnikom o izmjenama i dopunama Pravilnika o radu, unutrašnjoj organizaciji i sistematizaciji radnih mjesta tužene predviđeno zapošljavanje dva domara u Plavom cvijetu, pri čemu su članom 4. Pravilnika opisani poslovi njihovog radnog mjesta, a između ostalog i naplata dnevnih ulaznica, pri čemu smatra da se tužilac Ugovorom o radu obavezao da će obavljati i druge poslove koje mu naloži direktor, koordinator, a po potrebi odgajatelj iz okvira radnog mjesta koje obavlja. Ukazuje da odlukom o preraspodjeli radnog vremena nije povrijeđeno pravo tužioca iz člana 46. Zakona o radu, obzirom da je preraspodjela radnog vremena domara u parku Plavi cvijet izvršena na 38 sati sedmično, a u ljetnom periodu 42 sata sedmično, što predstavlja ukupno radno vrijeme od 40 sati sedmično.

Ukazuje da tužilac niti jednim dokazom nije dokazao postojanje bilo kojeg osnova iz člana 4. stav 3. Zakona o zabrani od diskriminacije, odnosno postupanje protivno članu 9. stav 1. i 2. Zakona o radu, pri čemu se poziva na definicije iznesene u navedenim propisima. Ukazuje da je tužena, u skladu sa članom 24. stav 1. tačka f) Zakona o radu, kratko opisala poslove radnog mjesta tužioca, te da je predvidjela i obavljanje ostalih poslova po nalogu direktora, koordinatora, a po potrebi i odgajatelja, kao i da radno vrijeme nije obavezan element ugovora, zbog čega smatra da nije bilo mobinga na štetu tužioca, odnosno sistemskog šikaniranja ili zlonamjernog ponašanja, a s ciljem da se degradira tužilac ili njegov rad, a iz osnova propisanih članom 8. i 9. Zakona o radu.

Ukazuje da nije povrijeđeno bilo koje pravo tužioca, obzirom da odluka o preraspodjeli radnog vremena ima osnov u članu 39., 40. i 36. Zakona o radu, pri čemu sud nema ingerencije da naloži tuženoj kako da organizuje rad, odnosno da cijeni da li je Odluka o preraspodjeli radnog vremena zakonita i da ima objektivno opravdanje, a iz koje Odluke tužilac izvodi zaključak da je prema njemu učinjen mobing i diskriminacija, obzirom da ponašanje tužene ima osnov u Zakonu. 

Ukazuje da se povlačenje tužbenog zahtjeva iz stave prvog izreke nije moglo utvrditi presudom, već isključivo rješenjem. Smatra da povlačenjem tužbenog zahtjeva kojim je traženo da se utvrdi da je direktorica tužene sistemski provodila psihičko zlostavljanje i ponižavanje s ciljem ugrožavanja ugleda, časti, dostojanstva i integriteta tužioca, nije bilo osnova udovoljavanju tužbenog zahtjeva, a posebno zahtjeva za naknadu nematerijalne štete, primjenom člana 200. ZOO. Ukazuje, da iako je tužilac povukao tužbeni zahtjev u tom dijelu, sud je ipak utvrdio da postupanje tužene nije tek formalno kršenje propisa nego dugotrajno, sistematsko i namjerno lišavanje tužiocu temeljnih prava iz radnog odnosa koja su mu garantovana identičnim ugovorom koji imaju i komparatori, te da je tužilac u dužem vremenskom periodu trpio duševne bolove, što ukazuje da je obrazloženje nerazumno i odraz izraženog subjektivnog stava tužioca kojim se nastoji kupirati povučeni tužbeni zahtjev. 

Tužilac je putem punomoćnice dostavio odgovor na žalbu, u kojem u cijelosti pobija navode iz žalbe i predlaže da sud istu odbaci kao neblagovremenu, odnosno odbaci kao nedopuštenu u odnosu na stav prvi izreke, a u ostalom dijelu odbije kao neosnovanu. 
Tužilac u odgovoru na žalbu ističe da se u konkretnom slučaju vodi radni spor, te da je stoga, bez obzira na grešku suda prilikom određivanja roka za podnošenje pravnog lijeka od 30 dana, žalba neblagovremena jer je podnesena protekom zakonom propisnaog roka za žalbu od 15 dana, zbog čega predlaže da sud žalbu odbaci u cijelosti kao neblagovremenu. 

Nadalje, ukazuje da je žalba nedopuštena u dijelu koji se odnosi na stav prvi izreke presude, obzirom da se tužena nije protivila povlačenju tužbenog zahtjeva, zbog čega predlaže da se ista odbaci u odnosu na stav prvi izreke. Ukazuje da je neosnovan žalbeni navod da je sud o povlačenju tužbenog zahtjeva mogao odlučiti samo rješenjem, odnosno da je tužilac povlačenjem tog dijela zahtjeva priznao da nije bilo mobinga. Ukazuje da nije došlo do povrede odredaba parničnog postupka, obzirom da ista nije uticala na donošenje zakonite i pravilne odluke. 

Ukazuje da je neosnovan prigovor neblagovremenosti zahtjeva iz tužbe, obzirom da je tužba podnesena na osnovu člana 12. Zakona o zabrani diskriminacije u BiH, tako da je rok za podnošenje iste propisan članom 13. stav 4. navedenog Zakona, a ne članom 12. Zakona o radu. Ukazuje da je promašen žalbeni navod vezan za dokazivanje postojanja Parka Plavi cvijet kao posebne organizacione jedinice, ukazujući da je teret dokazivanja, u smislu odredaba iz člana 15. stav 1. Zakona o diskriminaciji, bio na strani tužene, koja je bila dužna dokazati postojanje posebne organizacione jedinice u kojoj priroda poslova zahtijeva poseban režim rada, odnosno da postoji ovlaštenje ustanove za naplatu ulaznica i komercijalno iznajmljivanje prostora, a što tužena nije uradila. Stoga smatra da je neosnovan navod o kontradiktornosti obrazloženja, obzirom da je utvrđeno da se Ugovor o ustupanju SOS Kinderdorf Interncional odnosi na ustupanje objekta Zvjezdice, a ne Plavi cvijet, zbog čega se poređenje uslova rada vršilo u odnosu na domare koji imaju iste ugovore. 

Ističe da se neosnovano žalbom ukazuje na primjenu odredaba iz člana 36., 39. i 46. Zakona o radu, obzirom da suština nije u ukupnom fondu radnih sati, već u činjenici da li je tužena dokazala postojanje objektivnih razloga za preraspodjelu radnog vremena, pri čemu odluka o preraspodjeli radnog vremena ne sadrži obrazloženje koje bi omogućilo provjeru ispunjenosti istog uslova. Ukazuje da je navedeno dokazano i Obavještenjem Kantonalne uprave za inspekcijske poslove od 13.03.2025. godine, kojim je utvrđeno da radno mjesto domar nije jednako organizovano za sve izvršioce, iako se radi o istom radnom mjestu, istom opisu poslova, identičnim ugovorima, istoj osnovici i koeficijentu. 

Ukazuje da je sud pravilno utvrdio da tužena nije dokazala da postoji legitimni cilj i proporcionalnost između cilja i upotrijebljenih sredstava, zbog čega je pravilna primjena člana 200. ZOO u odnosu na zahtjev za naknadu nematerijalne štete.
Pošto je ispitao prvostepenu presudu u dijelu koji se pobija žalbom i po službenoj dužnosti shodno odredbi člana 221. Zakona o parničnom postupku, drugostepeni sud je zaključio:

Žalba nije osnovana.

Predmet spora je zahtjev tužioca kojim traži da se ponište odluke tužene i utvrdi da mu je tužena povrijedila pravo na jednako pravo na rad nalaganjem obavljanja poslova koji nisu u opisu radnog mjesta za koje je zaključio ugovor o radu, odnosno preraspodjelom radnog vremena u parku Plavi cvijet, čime je nejednako postupano u odnosu na ostale domare iz drugih objekata, kao i određivanjem rada u šest radnih dana bez slobodnih dana u vrijeme vikenda, obzirom da ostali domari s istim ugovorom o radu i obavezama ne rade u dane vikenda, kao i da obaveže tuženu da mu naknadi nematerijalnu štetu koju trpi zbog duševne boli zbog povrede ugleda, časti, ljudskog dostojanstva i integriteta u iznosu od 3.500,00 KM, zajedno sa zakonskom zateznom kamatom i naknadom troškova postupka. 
Iz činjeničnog utvrđenja prvostepene presude proizlazi da je tužilac bio u preriodu od 2016. do 29.12.2023. godine zaposlen kod tužene po ugovoru o radu na određeno i neodređeno vrijeme, da je ugovorom o radu broj:01-03-1-559/2023, od 29.12.2023. godine raspoređen na radno mjesto domara u objektima JU za predškolski odgoj i obrazovanje. Sud je našao da prethodni ugovori u kojima se pominje park Plavi cvijet nisu relevantni, te da je članom 2. važećeg ugovora tužilac raspoređen na poslove i radne zadatke domara sa konkretnim opisom poslova, pri čemu je članom 3. ugovora određeno da će poslove obavljati u Javnoj ustanovi za predškolski odgoj i obrazovanje Goražde. Sud je našao da se u ugovoru o radu nigdje ne spominje park Plavi cvijet kao mjesto rada tužioca. Sud je našao da je radno mjesto domar-čuvar, na koje se tuženi poziva u toku postupka, ukinuto Pravilnikom o izmjenama i dopunama Pravilnika o unutrašnjoj organizaciji i sistematizaciji radnih mjesta tužene od 26.12.2023. godine, te da od tada postoji sistematizovano isključivo radno mjesto domar, te da tužilac nije zaključio Aneks ranije važećeg ugovora, već potpuno novi ugovor koji se ne odnosi na park Plavi cvijet. Sud nalazi da ugovorom o radu nije propisan radni zadatak prodaja karata u parku Plavi cvijet, te da tužena u samom registru poslovnih subjekata nije registrovana za djelatnost upravljanja javnim parkom i naplate ulaznica posjetiocima, odnosno komercijalno iznajmljivanja prostora. Sud je našao da su neosnovani i navodi koji se odnose na ustupanje na besplatno upravljanje objekta Plavi cvijet od strane SOS Kinderdorf Internacional, obzirom da iz predmetnog ugovora i ZK izvadka proizlazi da se radi o objektu koji se nalazi u ulici Ibrahima Čelika bb, a ne o objektu Plavi cvijet. Sud nalazi da nije dokazano da vrtić Plavi cvijet, u koji je raspoređen tužilac, obavlja različitu djelatnost u odnosu na vrtiće Sunce i Zvjezdice, koji su u sastavu tužene, niti je dokazano da je park sastavni dio vrtića Plavi cvijet. Sud je našao da je tužbeni zahtjev osnovan, obzirom da iz dokaza proizlazi da tužilac u odnosu na zaposlenike H. F. i L. M., koji su zaposleni na istom radnom mjestu i raspoređeni na rad u vrtiće Sunce i Zvjezdice, a što je utvrdio i nadležni inspektor rada, nema jednako radno vrijeme, iako se opisom poslova za navedeno radno mjesto predviđa isti opis radnih poslova, za koje je propisana ista osnovica i isti koeficijent, zbog čega nalazi da je tužilac diskriminisan u odnosu na uporedne radnike. Naime, izuzev godišnjeg plana rada, ne postoji relevantan dokaz o postojanju zasebne organizacione jedinice vrtića Plavi cvijet, zbog čega je cijenio da je došlo do diskriminacije tužioca u odnosu na druge domare koji rade u vrtiću Sunce i Zvjezdice. Sud nalazi da tužena nije mogla izvršiti preraspodjelu radnog vremena u skladu sa članom 39. Zakona o radu, obzirom da nije dokazala da postoji postoji potreba za posebnim režimom rada za domare u vrtiću Plavi cvijet, odnosno da priroda posla to zahtijeva. Sud nalazi da je odluka tužene bez pouke o pravnom lijeku, zbog čega se tužilac nije mogao ni obratiti sa zahtjevom za zaštitu prava iz radnog odnosa, zbog čega se obratio Upravnom odboru tužene. Sud je našao da vrtić Plavi cvijet u školskoj 2024./2025. godini nije radio subotom i nedjeljom, zbog čega je našao da ne postoji objektivan razlog za preraspodjelu radnog vremena domarima u dane vikenda, odnosno uskraćivanja njihovog prava na sedmični odmor, u skladu sa članom 46. stav 3. Zakona o radu, obzirom da ne postoji pravni osnov po kojem bi tužena vršila upravljanje parkom Plavi cvijet. Sud je našao da je zabranjeni osnov po kojem se tužilac poziva na diskriminaciju iz člana 8. stav 1. i člana 10. stav 1. tačka b) Zakona o radu, a u vezi sa odredbama iz člana 2. stav 1. Zakona o zabrani diskriminacije BiH, njegova fizička raspoređenost na radno mjesto, a koju tužena koristi kao opravdanje za nametanje nepovoljnih uslova rada u odnosu na komparatore, nalazeći da je donošenjem odluke o preraspodjeli radnog vremena, dovodeći ga u nepovoljnije radne uslove u odnosu na komparatore, tužena direktno diskriminisala tužioca. Stoga je našao da je tužilac prebacio teret dokazivanja o nepostojanju diskriminacije na tuženu, a koja nije dokazala da za različito postupanje postoji opravdana priroda posla, legitiman cilj i proporcionalnost između željenog cilja i upotrijebljenih sredstava, obzirom da je zaključila identične ugovore o radu sa tužiocem i drugim domarima, a da pri tome ne tretira sve izvršioce identično. Sud je našao da u ponašanju tužene postoje elementi koji ukazuju da se radi o mobingu, obzirom da je direktorica tužene neprekidno i sistematski, u periodu od 2024. godine do podnošenja tužbe, donosila odluke o preraspodjeli radnog vremena isključivo za domare koji rade u vrtiću Plavi cvijet, te da je usmenim putem nalagala tužiocu obavljanje poslova koji nisu predviđeni ugovorom o radu, a koji se odnose na održavanje parka površine 8.000 m2, a što je sedam puta veća površina u odnosu na ostala dva vrtića, kao i da mu je naloženo obavljanje blagajničkih poslova naplate ulaznica za posjetioce i iznajmljivanje parka fizičkim licima. Sud nalazi da se elementi psihičkog zlostavljanja ogledaju u nalaganju obavljanja poslova naplate ulaznica, bez službenog ovlaštenja i obilježja, a što je tužioca dovodilo u stalno ponižavajuće i uvrjeđujuće ponašanje posjetilaca koji su stalno tražili da se uvjere u postojanje odobrenja za naplatu ulaznica, a što proizlazi i iz iskaza tužioca. Sud je našao da su tužiocu degradirani radni uslovi nametanjem znatno težeg režima rada u odnosu na komparatore, te je u rasporedu rada, suprotno ugovoru o radu, evidentiran kao domar parka Plavi cvijet, uz namjeru da mu se trajno nametne uloga radnika parka Plavi cvijet. Nadalje, tužilac je iscrpio sve alternativne puteve zaštite prava iz radnog odnosa prije podnošenja tužbe, a koji nisu dali rezultate, što po ocjeni suda ukazuje da se radi o ozbiljnosti i sistematičnosti diskriminitorskog i ponižavajućeg postupanja tužene. Stoga je sud usvojio zahtjev tužioca za naknadu nematerijalne štete primjenom odredaba iz člana 200. ZOO, nalazeći da je tužilac duže vrijeme trpio duševne bolove zbog povrede ugleda, časti, ljudskog dostojanstva i integriteta, te da je bio primoran da se bori za svoja prava što je uzrokovalo osjećaj straha, napetosti nesigurnosti. Sud nalazi da je duševna bol kod tužioca bila dodatno povećana činjenicom da se radi o maloj sredini u kojoj je došlo do preispitivanja od strane lokalne zajednice da li ima ovlaštenje za naplatu korištenja parka, zbog čega je odlučio da tužiocu pripada naknada u iznosu od 3.5000,00 KM. Sud je odluku o troškovima postupka donio na odnosu odredaba iz člana 383. i 386. stav 1. ZPP-a.
Žalbeni razlog povrede odredaba parničnog postupka nije ostvaren, obzirom da prema stanju u spisu ni u postupku kod prvostepenog suda koji je prethodio donošenju pobijane presude, kao ni u samoj presudi nije bilo i nema nedostataka iz člana 209. stav 2. tačka 2), 3), 8), 9), 12) i 13) ZPP-a, a na koje nedostatke drugostepeni sud pazi po službenoj dužnosti, saglasno odredbi iz člana 221. ZPP-a. U obrazloženju presude dati su potpuni razlozi o odlučnim činjenicama iz kojih je vidljivo zašto je tužbeni zahtjev tužioca usvojen. Prvostepeni sud je naveo kojim se razlozima rukovodio, odnosno koje činjenice i okolnosti je uzeo u obzir prilikom odlučivanja o tužbenom zahtjevu. Pri tome je sve provedene dokaze cijenio na način propisan odredbom člana 8. ZPP-a, a što proizlazi iz analize provedenih dokaza, jer dati razlozi imaju svoju činjeničnu i pravnu osnovu u provedenim dokazima i stanju predmetnog spisa, tako da nije osnovan žalbeni prigovor povrede odredaba iz člana 191. ZPP-a.

Neosnovan je prigovor tužene vezan za podnošenje tužbe u roku propisanom članom 12. Zakona o radu, odnosno da je tužba neblagovremena, obzirom da je sud svoju odluku donio na osnovu odredaba iz Zakona o zabrani diskriminacije, tako da je tužba podnesena u roku od tri godine, koji je propisan kao rok za podnošenje tužbe članom 13. navedenog Zakona. 

Neosnovan je i žalbeni razlog pogrešno i nepotpuno utvrđenog činjeničnog stanja, jer je prvostepeni sud i po ocjeni ovog suda pravilno utvrdio odlučne činjenice u ovoj pravnoj stvari, obzirom da je tokom postupka proveo sve dokaze predložene po strankama, te na temelju pravilne ocjene provedenih dokaza u skladu sa članom 8. i 123. stav 2. ZPP-a donio pravilnu odluku. Činjenično utvrđenje na kojem je temeljena prvostepena presuda, u odnosu na ocjenu osnovanosti tužbenog zahtjeva tužioca, nije dovedeno u sumnju niti žalbenim navodima tužene. Navodima žalbe nije dovedena u sumnju pravilnost i zakonitost prvostepene presude jer se svi navodi žalbe svode na citiranje razloga iz prvostepene presude i drugačiju ocjenu izvedenih dokaza od ocjene suda, što u konačnici strankama nije dozvoljeno, obzirom da je za ocjenu izvedenih dokaza jedino nadležan sud u skladu sa odredbom člana 8. ZPP-a.
Neosnovani su žalbeni navodi da je obrazloženje suda kotradiktorno izreci presude, obzirom da se svi žalbeni navodi tužene svode na pogrešnu premisu da je tužilac zaključio ugovor i da je raspoređen na rad u park Plavi cvijet, koji tužena izjednačava sa vrtićem Plavi cvijet. Naime, sud je jasno utvrdio da je tužilac zaključio ugovor o radu na neodređeno vrijeme sa JU za predškolski odgoj i obrazovanje, da je raspoređen u vrtić Plavi cvijet, te da ne postoji organizaciona jedinica park Plavi cvijet, kao i da je ugovor o radu zaključen za radno mjesto domar. Naime, osnovan je zaključak suda da se pozivanje tužene na opis poslova koje je tužilac obavljao po ugovorima o radu koje je imao do 29.12.2023. godine ne može primjenjivati u odnosu na poslove propisane novim ugovoru o radu, obzirom da istim nije propisano obavljanje poslova prodaje ulaznica za park Plavi cvijet. 
Upravo zbog toga je neosnovan žalbeni navod tužene da je sud pogrešno utvrdio činjenično stanje, odnosno pogrešno primijenio odredbe iz člana 39. i člana 36. stav 4. Zakona o radu, kada je našao da tužena nije dokazala da priroda posla zahtijeva preraspodjelu radnog vremena. Naime, pogrešan je zaključak tužene da je mogla naložiti tužiocu obavljanje poslova naplate ulaznica za park Plavi cvijet pozivanjem na odredbe ugovora o radu kojim je propisano da će zaposlenik obavljati i ostale poslove koje mu naloži poslodavac. Prije svega, neosnovano je pozivanje tužene da je opis poslova za domare u Plavom cvijetu propisan članom 4. Pravilnika o radu, obzirom da je tužena u samom pravilniku napravila diskriminaciju navođenjem različitog opisa poslova za radna mjesta domara u tri vrtića. Ako je postojala potreba za obavljanjem različitih poslova, koji u sebi sadrže i poslove rukovanja novcem, onda je takvu potrebu tužena morala riješiti sistematizovanjem različitih radnih mjesta, za koja se moraju propisati različiti opisi radnih zadataka i uslovi koje zaposlenici moraju ispunjavati za obavljanje takvih poslova. 
Naime, pogrešan je zaključak tužene da samo zbog činjenice da preraspodjelom radnog vremena nije došlo do narušavanja ukupnog fonda radnih sati tužiocu nije došlo do narušavanja njegovih prava iz radnog odnosa, obzirom da je prvostepeni sud jasno utvrdio da nije dokazano postojanje osnovane potrebe za preraspodjelom radnog vremena za tužioca, obzirom da je ta preraspodjela pravdana potrebom obavljanja poslova koji nisu mogli biti u opisu poslova radnog mjesta tužioca, obzirom da je našao da je navedeni opis poslova različit u odnosu na ista radna mjesta zaposlenika iz uporedne grupe. Suprotno navodima žalbe, upravo takvo postupanje tužene, dakle određivanje obavljanja poslova koji se ne mogu dovesti u vezu sa prirodom poslova domara, a koji se odnose na izdavanje računa i rukovanjem novcem, a koji se ne mogu staviti u zadatak samim usmenim nalogom poslodavca, već isti moraju biti propisani. Naime, u konkretnom slučaju se ne radi o nalogu za privremenu zamjenu nekog radnika kojem su poslovi naplate ulaznica stavljeni u opis poslova, odnosno trenutnom prevaziležanju problema u radu tužene, već nametanju sistemskog rješenja potrebe obavljanja specifičnih poslova koji nisu spojivi sa poslovima domara, odnosno održavanja vrtića. Upravo ovakvo postupanje predstavlja postupanje protivno odredbama iz člana 4. Zakona o zabrani od diskriminacije BiH, obzirom da je tužena usmenim izdavanjem radnih zadataka, koji nisu spojivi sa opisom poslova ostalih domara, domare iz vrtića Plavi cvijet dovela u nepovoljniji položaj u odnosu na ostale domare, a što je dovelo do njihove degradacije, izazvalo osjećaj podređenosti i dovelo do izlaganja nelagodnim situacijama uslijed negodovanja korisnika parka Plavi cvijet, pri čemu nije dokazano po kom osnovu je tužena naložila naplatu korištenja usluga građanima, odnosno po kom osnovu je naloženo da istu vrše domari iz vrtića Plavi cvijet.
Stoga je potpuno neosnovan prigovor tužene da sud nije nadležan da vrši preispitivanje zakonitosti Odluke o preraspodjeli radnog vremena i postojanju njenog opravdanja, obzirom da bi to značilo da zaposlenici nemaju pravo da sud preispita zakonitost postupanja poslodavca. Naime, sud je Odluku o preraspodjeli radnog vremena cijenio isključivo sa aspekta postojanja objektivnog opravdanja za njeno donošenje, a u skladu sa odredbama iz člana 39. Zakona o radu, dakle postojanje prirode poslova koja zahtijeva preraspodjelu radnog vremena, kao i postojanje pisane odluke poslodavca. Naime, postojanje pisane odluke poslodavca o preraspodjeli radnog vremena, samo po sebi, ne predstavlja dovoljan osnov za preraspodjelu radnog vremena, već ista mora imati uporište u postojanju poslova čija priroda opravdava preraspodjelu radnog vremena, a što u konkretnom slučaju nije utvrđeno, obzirom da je takva odluka donesena samo za određene uposlenike, dok za ostale uposlenike koji rade na identičnim radnim mjestima ista nije izvršena. Stoga podvođenje poslova koja nisu sistematizovana identično za identična radna mjesta, pod poslove koji imaju objektivnu prirodu za preraspodjelu radnog vremena, ne može biti osnov za donošenje odluke o preraspodjeli radnog vremena, čime se sud nije ni bavio načinom na koji će tužena obavljati poslove, kako se to neosnovano navodi u žalbi, već isključivo preispitao postojanje uslova za preraspodjelu radnog vremena tužiocu.
Neosnovan je žalbeni navod da je sud o povlačenju tužbenog zahtjeva mogao odlučiti samo rješenjem, obzirom da je sud ovlašten riješiti tužbu presudom, pri čemu se sam dio izreke kojim se utvrđuje povlačenje dijela tužbenog zahtjeva smatra rješenjem. Pored navedenog, neosnovan je navod tužioca kojim ukazuje da je žalba u odnosu na stav prvi izreke presude nedopuštena jer se tužena nije protivila povlačenju tužbe, obzirom da ne postoji dokaz da su se stranke u postupku odrekle prava na žalbu, pri čemu ZPP predviđa mogućnost izjavljivanja žalbe i na odluke koje su donesene rješenjem suda.
Neosnovan je žalbeni navod da je povlačenjem dijela tužbenog zahtjeva kojim je traženo utvrđivanje odgovornosti direktorice za sistemsko provođenje psihičkog zlostavljanja i ponižavanja, otpao osnov za odlučivanje o zahtjevu tužioca za naknadu nematerijalne štete na osnovu člana 200. ZOO. Naime, tužena gubi iz vida da je sud usvojio tužbeni zahtjev kojim je utvrđeno da je tužena povrijedila pravo tužiocu na jednako pravo na rad nezakonitim nalaganjem obavljanja poslova od strane direktorice tužene, kao i da je naloženo tuženoj da hitno preduzme mjere i radnje s ciljem da prestane s daljim psihičkim zlostavljanjem i ponižavanjem s ciljem ugrožavanja ugleda, časti i dostojanstva i integriteta tužioca, kršenjem prava tužioca iz radnog odnosa, a što predstavlja dovoljan osnov za odlučivanje o zahtjevu za naknadu nematerijalne štete nastale takvim ponašanjem tužene. Dakle, tužbeni zahtjev je povučen u odnosu na direktoricu ali je i dalje ostao tužbeni zahtjev koji se odnosi na tuženu, kao poslodavca tužioca, pri čemu je sud imao osnov da utvrdi postojanje dugotrajnog, sistematskog i namjernog lišavanja tužiocu temeljnih prava iz radnog odnosa, a što je uzrokovalo da tužilac u dužem vremenskom periodu trpi duševne bolove. Stoga je potpuno neutemeljen i neosnovan žalbeni navod da je obrazloženje presude nerazumljivo, obzirom da je sud iznio jasne razloge iz kojih proizlazi da je postupanje tužene ocijenjeno kao diskriminatorsko, te da je stoga osnovan zahtjev tužioca za naknadu nematerijalne štete uzrokovane duševnim bolovima koje je trpio zbog različitog tretiranja od strane poslodavca. 

Odluka o troškovima žalbenog postupka donesena je na osnovu člana 386. stav 2. ZPP-a, pri čemu je ovaj sud je uzeo u obzir samo troškove koji su bili potrebni za vođenje parnice, kao i uspjeh stranaka u postupku. Stoga je sud odbio zahtjev tužene za naknadu troškova sastava žalbe obzirom da sa istom nije uspjela.

Na osnovu iznesenog, ovaj sud zaključuje da žalbeni razlozi zbog kojih se pobija prvostepena presuda nisu ostvareni, pa kako nisu ostvareni ni razlozi na koje drugostepeni sud pazi po službenoj dužnosti, prema odredbi iz člana 221. ZPP-a, to je valjalo žalbu odbiti i presudu prvostepenog suda potvrditi, primjenom odredbe iz člana 226. ZPP-a.

Predsjednica vijeća

           Bjelović Milijana 

